CELEX: 32013D0261
Language: ro
Date: 2013-06-03 00:00:00
Title: 2013/261/UE: Decizia de punere în aplicare a Comisiei din 3 iunie 2013 de autorizare a unui laborator din Ucraina să efectueze teste serologice de control al eficacității vaccinurilor antirabice [notificat cu numărul C(2013) 3193]  Text cu relevanță pentru SEE

5.6.2013   
            
            
               RO
            
            
               Jurnalul Oficial al Uniunii Europene
            
            
               L 152/50
            
         DECIZIA DE PUNERE ÎN APLICARE A COMISIEI
   din 3 iunie 2013
   de autorizare a unui laborator din Ucraina să efectueze teste serologice de control al eficacității vaccinurilor antirabice
   [notificat cu numărul C(2013) 3193]
   (Text cu relevanță pentru SEE)
   (2013/261/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2000/258/CE a Consiliului din 20 martie 2000 privind desemnarea unui institut specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice (1), în special articolul 3 alineatul (2),
   întrucât:
   
               (1)
            
            
               Decizia 2000/258/CE desemnează Agence française de sécurité sanitaire des aliments (AFSSA) din Nancy, Franța (care face parte, începând cu 1 iulie 2010, din Agence nationale de sécurité sanitaire de l’alimentation, de l’environnement et du travail, ANSES), ca fiind institutul specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice.
            
         
               (2)
            
            
               Decizia respectivă prevede că ANSES trebuie să documenteze evaluarea laboratoarelor din țările terțe care au depus o cerere pentru a efectua teste serologice de control al eficacității vaccinurilor antirabice.
            
         
               (3)
            
            
               În urma raportului de evaluare nefavorabil întocmit de ANSES la 3 septembrie 2012, autorizația acordată la 30 ianuarie 2006, în conformitate cu Decizia 2000/258/CE, Laboratorului central de medicină veterinară de stat din Kiev a fost retrasă, în conformitate cu Decizia 2010/436/UE a Comisiei din 9 august 2010 de punere în aplicare a Deciziei 2000/258/CE a Consiliului în ceea ce privește testele de aptitudini destinate menținerii autorizațiilor laboratoarelor de a efectua teste serologice de control al eficacității vaccinurilor antirabice (2).
            
         
               (4)
            
            
               Autoritatea competentă din Ucraina a depus o cerere de reaprobare a Laboratorului central de medicină veterinară de stat din Kiev, care este sprijinită de un raport de evaluare favorabil întocmit de ANSES pentru laboratorul respectiv la 6 martie 2013.
            
         
               (5)
            
            
               Autoritatea competentă din Ucraina a informat de asemenea în mod oficial Comisia că numele laboratorului s-a schimbat.
            
         
               (6)
            
            
               Prin urmare, laboratorul în cauză ar trebui autorizat să efectueze teste serologice de control al eficacității vaccinurilor antirabice la câini, pisici și dihori domestici.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   În conformitate cu articolul 3 alineatul (2) din Decizia 2000/258/CE, următorul laborator este autorizat să efectueze teste serologice de control al eficacității vaccinurilor antirabice la câini, pisici și dihori domestici:
   
               Institutul de cercetare al statului pentru diagnostic de laborator și expertiză sanitară veterinară
            
         
               30, Donetskaya st.,
            
         
               Kiev 03151
            
         
               Ucraina
            
         Articolul 2
   Prezenta decizie se aplică de la 15 iunie 2013.
   Articolul 3
   Prezenta decizie se adresează statelor membre.
   
      Adoptată la Bruxelles, 3 iunie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 79, 30.3.2000, p. 40.
   
      (2)  JO L 209, 10.8.2010, p. 19.